חדשות 2: אופיס דיפו מתפרקת: "איך נשלם משכנתה?"
20/03/2013 11:02 | אופיס דיפו מתפרקת: "איך נשלם משכנתה?"
בית המשפט הוציא צו פירוק זמני לרשת אופיס דיפו, ומאות עובדים הולכים הביתה. "עבדתי 10 שנים, יש לי שני ילדים אני חוששת ואין מי שיעזור", אמרה בכאב עובדת בסניף בצפון. מנהל סניף סיפר: "הכנתי את כולם מראש שלא תהיה ברירה ויצטרכו לחפש עבודה אחרת"
ההודעה על צו הפירוק הזמני לאופיס דיפו והפיטורים הקרבים הותירו את העובדים ברשת מבולבלים וכואבים. "אמרנו לסגור את הסניפים וללכת הביתה, אני לא יודע אפילו אם אני מקבל משכורת", אמר לחדשות 2 Online מנהל של אחד הסניפים. "עבדתי 10 שנים, יש לי שני ילדים אני חוששת ואין מי שיעזור", סיפרה עובדת בסניף בצפון.
היקף החוב לספקים: 9.5 מיליון שקליםבית המשפט המחוזי מרכז הוציא היום צו פירוק זמני לרשת אופיס דיפו והורה להגיש הצעה לפירוק החברה עד מחרתיים. "לאחר דיון ממושך ועם כל הצער שבדבר, נראה כי חברת אופיס דיפו הגיעה לסוף דרכה, ואף ניתן לומר שאין מחלוקת על כך", קבעה השופטת עירית וינברג-נוטוביץ והודיעה כי מכתבי פיטורים יוצאו לעובדים.הצעדים לקראת פירוק מגיעים, בעקבות כישלון המשא-ומתן לרכישת הרשת בידי קבוצת ריטייל 3000 של רונן לוי, ממייסדי רשת כפר השעשועים. היקף חובות רשת אופיס דיפו לספקים עמד על 9.5 מיליון שקל. מאז רכישת הרשת, שילם בעליה אבי מלכה 22 מיליון שקל בעבור הרכישה, והפקיד בנוסף ערבות בנקאית של 10 מיליון שקל. בשלהי אוקטובר הוחזר ניהול הרשת לידי הנאמנים, ומלכה הצהיר כי אין בכוונתו לפעול להשבת הרשת והניהול אליו.בדיון היום בבית המשפט מסרו הנאמנים כי הרשת הפסידה 110 אלף שקל ביום, לאחר שהם הצליחו לצמצם את ההפסד מ-170 אלף שקל ביום.